b'\n_START_ARTICLE_\nJakob von Kettler\n_START_SECTION_\nGyvenimas\n_START_PARAGRAPH_\nKetleris gim\xc4\x97 Kuldygoje. Jis buvo paskutinio Livonijos ordino magistro Gothardo Ketlerio an\xc5\xabkas. J. Ketlerio krik\xc5\xa1tat\xc4\x97viu buvo Anglijos karalius Jok\xc5\xabbas I. Jok\xc5\xabbo Ketlerio valdymo metu kunigaik\xc5\xa1tyst\xc4\x97 prekiavo su tokiomis \xc5\xa1alimis kaip Nyderlandai, Portugalija, Anglija ir Pranc\xc5\xabzija. 1651 m. \xc4\xaf \xc5\xa0v. Andriejaus sal\xc4\x85 netoli vakarini\xc5\xb3 Afrikos krant\xc5\xb3 jis pasiunt\xc4\x97 laivyn\xc4\x85 ir nurod\xc4\x97 ten \xc4\xafkurti Fort Jacob \xe2\x80\x93 Jok\xc5\xabbo pil\xc4\xaf. 1654 m. Tobago sala Karib\xc5\xb3 j\xc5\xabroje taip pat tapo Kur\xc5\xa1o kolonija ir buvo pavadinta \xe2\x80\x9eNaujuoju Kur\xc5\xa1u\xe2\x80\x9c._NEWLINE_Kunigaik\xc5\xa1tis Jok\xc5\xabbas Ketleris buvo \xc5\xa1ved\xc5\xb3 kaliniu per kar\xc5\xb3 su \xc5\xa0vedija laikotarp\xc4\xaf, nuo 1658 iki 1660. Tai stipriai pakenk\xc4\x97 kunigaik\xc5\xa1tystei: kolonijos buvo sugriautos ir prarastos, laivynas \xe2\x80\x93 sudegintas. Po karo baigties pavyko atstatyti flotil\xc4\x99 ir atimti Tobago sal\xc4\x85 i\xc5\xa1 oland\xc5\xb3. Kai kurie mano, kad jis ketino kolonizuoti net Australij\xc4\x85, kuri buvo dar nesenai atrasta. Sp\xc4\x97jama, kad \xc5\xa1is planas tur\xc4\x97jo popie\xc5\xbeiaus Inocento X palaiminim\xc4\x85. Ta\xc4\x8diau \xc5\xa1is greit mir\xc4\x97, o naujasis popie\xc5\xbeius atsisak\xc4\x97 remti kolonizacij\xc4\x85. Kunigaik\xc5\xa1tis mir\xc4\x97 Jelgavoje (Mintaujoje) 1682 m. sausio 1 d.'